پارٹی ددفتر میں دادا کو خراجِ عقیدت پیش کرنے کی غرض سے آیا ہوں: سنیل تٹکرے
ریاستی صدر سنیل تٹکرے نے نم آنکھوں کے ساتھ اجیت پوار کی کیبن میں جا کر خراجِ عقیدت پیش کیا
ممبئی: نیشنلسٹ کانگریس پارٹی کے ریاستی صدر اور رکنِ پارلیمنٹ سنیل تٹکرے نے کہا ہے کہ وہ آج پارٹی دفتر اس جذبے کے تحت آئے ہیں کہ جس جگہ دادا نے پارٹی کو مضبوط بنیاد دی، وہاں سر جھکا کر خراجِ عقیدت پیش کریں۔ انہوں نے یہ بات میڈیا کے سوالات کے جواب میں کہی۔
سنیل تٹکرے نے ابتدا میں واضح کیا کہ آج کسی باقاعدہ پریس کانفرنس کا انعقاد نہیں کیا گیا تھا۔ انہوں نے کہا کہ دادا کے اچانک انتقال کا صدمہ ہم سب کے لیے انتہائی گہرا ہے اور ہم میں سے کوئی بھی ابھی تک اس صدمے سے باہر نہیں آ سکا۔ ان کے بقول دل میں اب بھی یہی احساس ہے کہ دادا ہمارے درمیان موجود ہیں۔ ایسے میں آج دفتر آنا ان کے لیے انتہائی تکلیف دہ تھا۔ انہوں نے نم لہجے میں کہا کہ اس کے علاوہ وہ اس وقت کچھ اور کہنے کی کیفیت میں نہیں ہیں۔
سنیل تٹکرے نے بتایا کہ انہوں نے آج وزیر اعلیٰ دیویندر فڑنویس سے ملاقات کی، جہاں عوام کے جذبات اور پارٹی قیادت کے احساسات ان کے سامنے رکھے گئے۔ انہوں نے کہا کہ جس انداز میں دادا نے مہاراشٹر کی تعمیر میں کردار ادا کیا، ان کے انتقال سے پوری ریاست سوگ میں ڈوب گئی ہے۔ گزشتہ دو دنوں سے ذرائع ابلاغ میں دادا کی شخصیت اور خدمات کے مختلف پہلو سامنے آتے رہے ہیں اور اسی سوگوار فضا میں ہم سب موجود ہیں۔ انہوں نے یہ بھی واضح کیا کہ اس ملاقات میں کسی اور موضوع پر کوئی گفتگو نہیں ہوئی۔
پارٹی دفتر پہنچنے پر سنیل تٹکرے نے سب سے پہلے اجیت دادا پوار کی تصویر پر پھول چڑھا کر خراجِ عقیدت پیش کیا۔ اس کے بعد وہ اس کیبن میں گئے جہاں اجیت دادا پارٹی امور انجام دیا کرتے تھے اور نم آنکھوں کے ساتھ وہاں بھی عقیدت و احترام کا اظہار کیا۔ پارٹی دفتر میں اس موقع پر گہری خاموشی اور سوگ کا ماحول چھایا ہوا تھا۔

